Bokke verloor teen beter WallabyspanVir sowat twintig minute het dit gelyk of die Springbokke hierdie keer wóú rugby speel, maar toe het al die ou swakhede weer kop uitgesteek. Hulle het die toets in Brisbane 17-23 teen Australië verloor. Die laaste kwart van die wedstryd het die Bokke wéér, soos nog elke keer in die ses toetse onder Allister Coetzee, van agter probeer terugveg en red wat te redde was. Die dure les van goeie besit, balle doelloos wegskop, die bal in besit verloor en veral strafskoppe afstaan, sal egter nou moet begin insink. Nie dat daar veel aan gedoen kan word nie, want hierdie Springbokspan – al wen hulle ook hier en daar en selfs al verras hulle – het dit net eenvoudig nie. Neem nou maar die nuwe senterpaar. Hulle het grootliks hul deel gedoen, op aanval en verdediging. Maar daardie ‘iets’, dinge wat deur afrigting tuisgebring word soos by die Goue Leeus, die Wallabies en die All Blacks, ontbreek. Wanneer gaan die afrigtingspan die voorspelers daarop wys dat hulle uit die pad moet kom sodat die agterlyn nie in hulle vashardloop nie? Hulle moet op dié vlak darem seker al weet wanneer om op die regte oomblik by die agterspelers aan te sluit, of hoe? En hoeveel keer gaan spelers nog op die aanval bondel terwyl daar spasie buitentoe is? En sal ons skuins hardlopery nooit reggemaak kan word nie? Terwyl vrae gevra word: het dit ooit – en dis iets wat die afrigters moes optel – by die Bokke opgekom om nie op die rotsvaste en baie gevaarlike Israel Folau te skop nie maar eerder na die vleuel waar Quade Cooper gereeld op die verdediging stelling ingeneem het? Die Bok-voorspelers is as eenheid deur die Wallabies in die los oordonder. Húlle het die bal gehad om die speelwerk mee te doen. Australië het dus meer geleenthede geskep, en vir lang rukke op die Springbokke se doellyn geboer. Dit het by die Bokke nie aan vasberadenheid kortgekom nie en hul verdediging was om die afbreekpunte goed; ŉ pluimpie as mens die oormaat besit van die Wallabies in aanmerking neem. Daar was egter te veel kommunikasie-tekortkominge wat gapings tot gevolg gehad het wanneer die Wallabies die bal wyer gespeel het, en albei die Wallabies se drieë het direk en indirek hierdeur gekom. Die neerlaag het gekom teen ŉ uiters middelmatige Wallabyspan wat nietemin die oorwinning terdeë verdien het. Die Bokke was binne drie minute 7-0 en na 18 minute 14-3 voor. Die eerste drie was na skitterende hanteerwerk en ondersteuning, hoewel daar ŉ vraag oor ŉ vorentoe aangee is en is deur Warren Whiteley afgerond. Die tweede was ŉ baie goeie drie waar die regte opsies geneem is. Dit het gevolg nadat die Wallabies gelyk het of hulle feitlik verseker sou gaan druk. Adriaan Strauss het egter onderskep, laat loop en van hul eie 25 af het die Bokke gaan druk na ŉ slim skoppie van Elton Jantjies wat John Goosen laat optel het om deur te draf (14-3). Teen rustyd was dit egter reeds net 14-13 vir Suid-Afrika met die Aussies ten volle in beheer. Die Springbokke het die agterstand van 23-14 met hulle eerste punte in 50 minute laat krimp na ŉ strafdoel deur Morné Steyn (23-17). Daarna was daar ŉ paar sporadiese Bok-aanvalle. Enige kanse om die wedstryd te beklink, is egter nogmaals deur dissipline en hanteerwerk gekelder. Puntemakers – Australië (13) 23: Drieë: Alan Coleman, Bernard Foley. Doelskoppe: Foley 2. Strafdoele: Foley 3. Suid-Afrika: (14) 17: Drieë: Warren Whiteley, Johan Goosen. Doelskoppe: Elton Jantjies. Strafdoel. Morné Steyn.